કૃષ્ણ જેવો શિક્ષક ક્યાં મળે? દોસ્તી એટલે શું- મૈત્રી કેવી હોય- પ્રેમ કેમ કરાય- જય, પરાજય કેમ ખમાય- દુ:ખ કેવું- સુખ કેટલું- વિરહ કેવો- સેવા એટલે શું- શાસન, યુદ્ધ, વિષ્ટિ કેમ અને ક્યારે- આવા અનેક પ્રશ્નોના જવાબ આપણને કૃષ્ણના જીવનમાંથી મળે છે. ના, એક ભગવાન તરીકે નહીં, પ્રશ્નો ખુદ જીવી બતાડનાર શિક્ષક તરીકે. પોતાના શિષ્યના રથના સારથિ થઈ શકે એવા ગુરુ ક્યારેય કલ્પ્યા છે? વિદ્યાર્થીને ગહન રહસ્યો સમજાવીને પછી જે એમ કહે કે : ‘યથેચ્છસિ તથા કુરુ’ (તને યોગ્ય લાગે તે કર) તે સાંગોપાંગ શિક્ષક શ્રીકૃષ્ણ! અને આવા શિક્ષકનો વિદ્યાર્થી પણ બધું સમજ્યા પછી, જે કરવું હોય તે કરવાની છૂટ મલી હોય તેમ છતાં કહે : ‘કરિષ્યે વચનમ્ તવ્’ (તમે કહેશો તેમ કરીશ). અર્જુન જેવા પાર્થને જીવન-રહસ્યો શીખવનાર નખશિખ શિક્ષકત્વ તે આનું નામ. (લેખક એજ્યુકેશન, અદાણી ફાઉન્ડેશનના ડાયરેક્ટર છે.)